钦定古今图书集成/明伦汇编/氏族典/第064卷 > 《廖用贤尚友录》 > 絮舜
## 钦定古今图书集成/明伦汇编/氏族典/第064卷 > 《廖用贤尚友录》 > 絮舜

按《汉书张敞传》：“敞守京兆尹九岁，坐与光禄勋杨恽
厚善。恽诛，公卿奏恽党友，不宜处位，敞奏独寝不下。
敞使贼捕掾絮舜，有所案验，舜以敞劾奏当免，不肯
为敞竟事，私归其家。人或谏舜，舜曰：‘吾为是公尽力
多矣，今五日京兆耳，安能复案事’？敞闻舜语，即部吏
收舜系狱。是时冬月未尽数日，案事吏昼夜验治，舜”
竟致其死事。舜当出死，敞使主簿持教告舜曰：“五日
京兆竟何如？冬月已尽延命乎？”迺弃舜市。会立春行
冤狱，使者出舜家载尸，并编敞教自言使者。使者奏
敞贼杀不辜。天子薄其罪，欲令敞得自便利，即先下
敞前，坐杨恽不宜处位，奏免为庶人。